ग्लास अनियन: अ नाइव्स आउट मिस्ट्री

ग्लास अनियन (पूरा शीर्षक ग्लास अनियन: अ नाइव्स आउट मिस्ट्री; Glass Onion: A Knives Out Mystery) सन् २०२२ की अमेरिकी रहस्यमयी फिल्म है जो रियान जॉनसन द्वारा लिखित और निर्देशित है। फ़िल्म के निर्माता जॉनसन और राम बर्गमैन हैं। यह सन् २०१९ की फिल्म नाइव्स आउट की एक स्वतंत्र उत्तरकथा है और नाइव्स आउट फिल्म शृंखला की दूसरी फ़िल्म है। फिल्म में डैनियल क्रेग ने जासूस बेनोइट ब्लैंक के रूप में अपना अभिनय दोबारा किया है और अरबपति माइल्स ब्रॉन (एडवर्ड नॉर्टन) और उनके सबसे करीबी दोस्तों के इर्द-गिर्द घूमते एक नए मामले को दिखाता है। अन्य अभिनेताओं में जेनेल मोना, कैथरीन हैन, लेस्ली ओडोम जूनियर, जेसिका हेनविक, मेडलिन क्लाइन, केट हडसन और डेव बटिस्टा भी शामिल हैं।

जॉनसन ने पहली फिल्म के रिलीज होने से पहले बेनोइट ब्लैंक के पात्र वाली कई फिल्मों पर विचार किया था। इस उत्तरकथा को सन् २०२० में इसके मूल वितरक लॉयन्सगेट द्वारा हरी झंडी दी गई थी लेकिन मार्च २०२१ में नेटफ्लिक्स ने दो नाइव्स आउट सीक्वल के अधिकार $४६.९ करोड़ में खरीदे। कलाकारों ने मई २०२१ को करारों पर हस्ताक्षर किए। फिल्मांकन जून और जुलाई २०२१ में यूनान के स्पेट्स द्वीप पर ४ करोड़ डॉलर के बजट के साथ हुआ और सितंबर तक बॅलग्रेड, सर्बिया में चालू रहा।

१० सितंबर २०२२ को टोरंटो अंतर्राष्ट्रीय फिल्म महोत्सव में अपने विश्व प्रीमियर के बाद २३ दिसंबर २०२२ को नेटफ्लिक्स पर इसका प्रसारण शुरू हुआ। अपनी पूर्ववर्ती फ़िल्म की तरह ग्लास अनियन को समालोचकों से प्रशंसा मिली। समीक्षकों ने जॉनसन की पटकथा एवं निर्देशन, कलाकारों के प्रदर्शन और संगीत की प्रशंसा की। नेशनल बोर्ड ऑफ रिव्यू ने ग्लास अनियन को सन् २०२२ की शीर्ष दस फिल्मों में से एक के रूप में नामित किया। फिल्म को ९५ वें अकादमी पुरस्कार में सर्वश्रेष्ठ अनुकूलित पटकथा के लिए नामांकन मिला और कई अन्य पुरस्कार प्राप्त हुए।

तीसरी फिल्म वेक अप डेड मैनः ए नाइव्स आउट मिस्ट्री सन् २०२५ में जारी होने वाली है। फिल्म में क्रेग, जोश ब्रोलिन, केरी वाशिंगटन, कैली स्पेनी, ग्लेन क्लोज, जोश ओ 'कॉनर, एंड्रयू स्कॉट, जेरेमी रेनर और डेरिल मैककॉर्मैक हैं।

 कथानक 
बाएँ|अंगूठाकार|लिओनार्दो दा विंची की १६ वीं शताब्दी की पेंटिंग, मोना लीज़ा, को फिल्म में एक प्रमुख कथानक बिंदु के रूप में चित्रित किया गया है।
मई २०२० में कोविड-19 विश्वमारी के दौरान, प्रौद्योगिकी कंपनी अल्फा के सह-संस्थापक माइल्स ब्रॉन, यूनान के एक निजी द्वीप पर अपनी हवेली, ग्लास अनियन में एक रहस्यमयी मौत वाले खेल की मेजबानी करता है। वह अपने मित्र समूह, "डिसरप्टर्स" को आमंत्रित करता है। इन डिसरप्टर्स में वैज्ञानिक लियोनेल टौसेंट, कनेक्टिकट की गवर्नर क्लेयर डेबेला, फैशन डिजाइनर बर्डी जे, पुरुषों के अधिकार स्ट्रीमर ड्यूक कोडी और अल्फा की सह-संस्थापक कैसेंड्रा "एंडी" ब्रांड शामिल हैं। पाँचों मित्रों को प्रत्येक को लकड़ी का एक पहेली बॉक्स दिया जाता है ताकि वे अंदर के निमंत्रण को समझ सकें। लियोनेल, क्लेयर, बर्डी और ड्यूक सभी पहेली को हल कर लेते हैं लेकिन एंडी बॉक्स को तोड़कर हथोड़े के साथ बाहर आता है।

रात के भोजन से पहले माइल्स अपनी काँच की मूर्तियों का संग्रह और मोना लिसा की पेंटिंग को दिखाता है जो वह लूव्र संग्रहालय से उधार लाया है। माइल्स से यह भी पता चलता है कि हवेली "क्लियर" द्वारा संचालित है। क्लियर हाइड्रोजन-आधारित वैकल्पिक ईंधन है जिसे अल्फा जल्द ही बेचेगा। परंतु लियोनेल और क्लेयर इसे खतरनाक मानते है।

ब्लैंक तुरंत माइल्स के रहस्यमयी हत्या वाले खेल को हल करता है और निजी तौर पर माइल्स को चेतावनी देता है कि सभी के पास उसे मारने का मकसद है। माइल्स के गिलास से शराब पीने के बाद ड्यूक की अचानक मृत्यु हो जाती है। सबको पता चलता है कि ड्यूक की पिस्तौल गायब है और तभी बिजली गुल हो जाती है। एक अदृश्य हमलावर एंडी को गोली मार देता है। ब्लैंक समूह को इकट्ठा करता है और घोषणा करता है कि उसने एंडी की हत्या को सुलझा लिया है।

पुरानी यादों से दिखाया जाता है कि एंडी की वास्तव में एक सप्ताह पहले आत्महत्या से मृत्यु हो गई थी। उनकी जुड़वां बहन हेलेन ने ब्लैंक को जाँच के लिए काम पर रखा। बाद में ब्लैंक एंडी की हत्या की गुत्थी सुलझाता हैं।

 कलाकार 
पाठ=Daniel Craig during his appointment as an honorary officer of the Royal Navy.|अंगूठाकार|डैनियल क्रैग ने जासूस बेनोइट ब्लैंक के रूप में अपनी भूमिका की है।

 डैनियल क्रैग – बेनोइट ब्लैंक
 एडवर्ड नॉर्टन – माइल्स ब्रॉन  
 जनेली मोनए – कैसेंड्रा "एंडी" ब्रांड और हेलेन ब्रांड 
 कैथरीन हैन – क्लेयर डेबेला
 लेस्ली ओडोम जूनियर -लियोनेल टौसेंट 
 केट हडसन – बर्डी जे
 डेव बॉटिस्टा- ड्यूक कोडी
 जेसिका हेनविक – पेग 
 मेडलिन क्लाइन – व्हिस्की  
 नूह सेगन – डेरोल 
 डलास रॉबर्ट्स – डेवोन डेबेला 

 पुरस्कार 
९५ वें अकादमी पुरस्कार में, ग्लास अनियन  को सर्वश्रेष्ठ अनुकूलित पटकथा के लिए नामांकन मिला। फिल्म के अन्य नामांकनों में छह क्रिटिक्स चॉइस मूवी अवार्ड्स (दो जीते) और दो गोल्डन ग्लोब पुरस्कार नामांकन शामिल हैं।

 सन्दर्भ 

बाहरी कड़ियाँ



श्रेणी:2022 की फ़िल्में